### NN 120/2024 (18.10.2024.), Obvezatne upute broj P II o zaštiti osobnih podataka

DRŽAVNO IZBORNO POVJERENSTVO REPUBLIKE HRVATSKE

2002

Na osnovi članka 22. stavka 1. točke 2. Zakona o izboru predsjednika Republike Hrvatske (»Narodne novine«, broj 22/92, 42/92, 71/97, 69/04, 99/04, 44/06, 24/11 i 128/14, dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 15. listopada 2024. donijelo je

OBVEZATNE UPUTE BROJ P II

O ZAŠTITI OSOBNIH PODATAKA

1. UVODNO

1.1. Na postupak obrade osobnih podataka osoba koje sudjeluju u postupku izbora predsjednika Republike Hrvatske (dalje: izbori) (dalje: osobni podaci) na odgovarajući način primjenjuju se odredbe posebnih propisa kojima se uređuje zaštita osobnih podataka.

2. VODITELJ OBRADE OSOBNIH PODATAKA

2.1. Voditelji obrade osobnih podataka su izborna povjerenstva koja su u skladu s odredbama Zakona, nadležna za poduzimanje određene izborne radnje.

2.2. Voditelji obrade osobnih podataka u pogledu prikupljanja potpisa birača i podnošenja prijedloga kandidata su ovlašteni podnositelji prijedloga kandidata iz članka 7. Zakona.

2.3. Voditelj obrade osobnih podataka članova biračkih odbora su nadležna izborna povjerenstva koja ih imenuju.

2.4. Voditelj obrade osobnih podataka promatrača su ovlašteni predlagatelji promatrača naznačeni u obvezatnim uputama Državnog izbornog povjerenstva kojima se propisuju prava i dužnosti promatrača te nadležna izborna povjerenstva.

2.5. Kontakt podaci voditelja obrade javno se objavljuju na mrežnoj stranici Državnog izbornog povjerenstva za nadležna izborna povjerenstva, dok ovlašteni predlagatelji kandidata i ovlašteni predlagatelji promatrača javno objavljuju kontakt podatke na drugi primjereni način.

2.6. Voditelji obrade mogu obradu osobnih podataka povjeriti izvršitelju obrade poštujući zahtjeve propisa o zaštiti podataka.

3. SVRHA I OBRADA OSOBNIH PODATAKA

3.1. Obrađuju se samo oni osobni podaci koji su nužni za provedbu pojedinih izbornih radnji.

3.2. Osoba čiji se osobni podaci obrađuju mora biti upoznata o svrsi obrade osobnih podataka.

3.3. Pri provođenju izbora obrađuju se osobni podaci:

– članova tijela za provedbu izbora radi njihova imenovanja i isplate naknade za rad na izborima te u statističke svrhe

– kandidata, birača, osoba koje prikupljaju potpise birača radi kandidiranja, kontakt osobe naznačene na prijedlogu kandidata, uključujući i daljnju obradu radi provedbe izbora te u statističke svrhe

– promatrača radi promatranja izbornog postupka

– osoba ovlaštenih za unošenje podataka u aplikacije izbornih sustava radi pristupa i rada u aplikacijama

– trećih osoba – stranaka ugovora s kojima voditelji obrade iz točke 2.1. ovih Obvezatnih uputa sklapaju ugovore radi provedbe popratnih radnji vezanih za izbore ili koje je voditelj obrade iz točke 2.1. ovih Obvezatnih uputa odredio u stručne timove radi provedbe popratnih radnji vezanih uz izbore.

4. VRSTE OSOBNIH PODATAKA KOJI SE OBRAĐUJU

4.1. Pri provođenju izbora obrađuju se sljedeći osobni podaci:

– osobni podaci članova tijela za provedbu izbora: ime i prezime, adresa prebivališta ili boravišta, datum rođenja, osobni identifikacijski broj (OIB), kontakt podaci, podatak o bankovnom računu, radnopravni status, podatak o mirovinskom osiguranju, spol i potpis

– osobni podaci kandidata: ime i prezime, adresa prebivališta, datum rođenja, osobni identifikacijski broj (OIB), spol, podatak o posebnom računu za financiranje troškova izborne promidžbe u smislu članka 31. Zakona o financiranju političkih aktivnosti, izborne promidžbe i referenduma (»Narodne novine«, broj 29/19 i 98/19), kontakt podaci i potpis

– osobni podaci birača: ime i prezime, adresa prebivališta, osobni identifikacijski broj (OIB) i potpis

– osobni podaci osoba koje prikupljaju potpise birača: ime i prezime, osobni identifikacijski broj (OIB) i potpis

– osobni podaci kontakt osobe naznačene na prijedlogu kandidata: ime i prezime, osobni identifikacijski broj (OIB), adresa prebivališta i kontakt podaci

– osobni podaci promatrača: ime i prezime, osobni identifikacijski broj (OIB), broj putovnice ili broj i mjesto izdavanja identifikacijske isprave promatrača i podaci o podnositelju zahtjeva za promatranje izbora

– osobni podaci osoba ovlaštenih za unos podataka u aplikacije radi pristupa i rada u aplikacijama: ime i prezime, osobni identifikacijski broj (OIB) i kontakt podaci

– osobni podaci trećih osoba koji su nužni za izvršavanje ugovora između te treće osobe i voditelja obrade iz točke 2.1. ovih Obvezatnih uputa, odnosno koji su nužni za izvršenje zadaće i plaćanje naknade članovima stručnih timova određenih radi provedbe popratnih radnji vezanih uz izbore.

4.2. Voditelj obrade može tražiti i obrađivati i druge podatke ako su isti potrebni za izvršavanje zakonskih obveza voditelja obrade.

4.3. U obrascima koji su propisani drugim obvezatnim uputama za izbore bit će podrobnije naznačeni traženi osobni podaci za pojedine svrhe.

5. PROVJERA TOČNOSTI OSOBNIH PODATAKA PUTEM NADLEŽNIH TIJELA

Radi provjere točnosti osobnih podataka iz točke 4. ovih Obvezatnih uputa, na zahtjev nadležnog izbornog povjerenstva, dostavit će i/ili omogućiti preuzimanje:

– ministarstvo nadležno za registar birača – podatke iz registra birača;

– ministarstvo nadležno za unutarnje poslove – podatke o prebivalištu i identifikacijskim ispravama birača;

– ministarstvo nadležno za financije – podatke o osobnom identifikacijskom broju (OIB).

6. VRIJEME OBRADE OSOBNIH PODATAKA

Osobni podaci iz točke 4. ovih Obvezatnih uputa obrađuju se tijekom vremena potrebnog za ostvarenje svrhe za koju se obrađuju u rokovima određenim Zakonom i drugim mjerodavnim propisima i traje najkasnije do isteka roka od 90 dana od dana objave konačnih rezultata izbora.

7. RAZDOBLJE POHRANE OSOBNIH PODATAKA

Nakon isteka propisanih rokova, s osobnim podacima postupa se u skladu s posebnim propisima koji uređuju pitanja upravljanja javnim dokumentarnim i arhivskim gradivom.

8. JAVNA OBJAVA OSOBNIH PODATAKA

8.1. Radi kandidiranja na izborima, osobni podaci sadržani u listi svih pravovaljano predloženih kandidata javno se objavljuju u dnevnom tisku, na Hrvatskoj radio-televiziji te se dostavljaju diplomatsko-konzularnim predstavništvima radi javne objave. Osobni podaci sadržani u pravovaljanim prijedlozima kandidata i u listi svih pravovaljano predloženih kandidata javno se objavljuju i na mrežnoj stranici Državnog izbornog povjerenstva.

8.2. Radi objave rezultata izbora, osobni podaci kandidata javno se objavljuju na način propisan Zakonom te u službenome glasniku Republike Hrvatske. Osobni podaci kandidata sadržani u rezultatima izbora objavljuju se i na mrežnoj stranici Državnog izbornog povjerenstva.

8.3. Radi imenovanja članova izbornih tijela, na mrežnoj stranici Državnog izbornog povjerenstva javno se objavljuju imena i prezimena članova izbornih tijela te kontakt podaci osoba u izbornom povjerenstvu.

8.4. Radi promatranja izbora, na mrežnoj stranici Državnog izbornog povjerenstva javno se objavljuju imena i prezimena promatrača, podatak o njihovom predlagatelju te područje njihovog promatranja provedbe izbora.

8.5. Osobni podaci iz točaka 8.1.-8.4. ovih Obvezatnih uputa javno objavljeni na mrežnoj stranici Državnog izbornog povjerenstva, osim imena i prezimena kandidata, uklonit će se s mrežne stranice po isteku rokova iz točke 6. ovih Obvezatnih uputa.

9. OBJAVA I STUPANJE NA SNAGU

9.1. Ove Obvezatne upute stupaju na snagu prvoga dana od dana objave u »Narodnim novinama«.

9.2. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem rodu su navedeni.

Klasa: 012-02/24-01/37
Urbroj: 507-03/02-24-2
Zagreb, 15. listopada 2024.

Predsjednik
mr. sc. Radovan Dobronić, v. r.